**ΣΧΕΔΙΑΓΡΑΜΜΑ ΕΚΘΕΣΗΣ 5ης ΕΝΟΤΗΤΑΣ ΓΛΩΣΣΑ Α’ ΓΥΜΝΑΣΙΟΥ**

**ΚΙΝΗΜΑΤΟΓΡΑΦΟΣ - ΘΕΑΤΡΟ**

**Θετικά:**

• Αποτελεί ένα είδος ποιοτικής ψυχαγωγίας για τον άνθρωπο.

• Η παρακολούθηση μιας ταινίας ή παράστασης δίνει τη δυνατότητα στους θεατές να ταυτιστούν με τους ήρωές της και να ζήσουν φανταστικές καταστάσεις και μαγικές περιπέτειες.

• Τους προκαλεί μοναδικές συγκινήσεις, τις οποίες είναι δύσκολο να βιώσουν στην πραγματική τους ζωή.

• Αποτελεί μια διέξοδο από την ανία, τη μονοτονία και την πλήξη της καθημερινότητας που φθείρουν τον άνθρωπο.

• Απαλλάσσει από το άγχος και την πίεση που προκαλεί η ρουτίνα.

• Καλλιεργεί πολύπλευρα τον άνθρωπο.

• Του προσφέρει γνώσεις, τον προβληματίζει και τον ευαισθητοποιεί πάνω σε ποικίλα ζητήματα της ζωής.

• Προκαλεί έντονα συναισθήματα, χαρά, φόβο, αγωνία, συγκίνηση, που αναζωογονούν την ψυχή του.

• Διαπαιδαγωγεί και ηθικοποιεί τον άνθρωπο.

**Διαφορές Κινηματογράφου και Θεάτρου:**

1. Στο θέατρο παίζουν οι ηθοποιοί «ζωντανά». Όταν γίνονται λάθη κι άστοχες κινήσεις, πρέπει να αντιμετωπίζονται εκείνη τη στιγμή. Στον κινηματογράφο, επειδή το έργο είναι προκατασκευασμένο, υπάρχει η δυνατότητα να γίνουν διορθώσεις. Έτσι κι αλλιώς, κάθε σκηνή επαναλαμβάνεται μέχρι να επιτευχθεί το ζητούμενο και πάντα επιλέγεται η καλύτερη απόδοσή του. Στο θέατρο πάντα ο καλλιτέχνης δείχνει περισσότερο την αξία του, διότι δεν υπάρχει η ευχέρεια των πολλών γυρισμάτων, έχει μόνο την δυνατότητα της πρόβας πριν την παράσταση. Στο σινεμά έχει απέναντι του μια κάμερα που του δείχνει "επιείκεια", του επιτρέπει να ξαναπροσπαθήσει, αν δεν έχει το επιθυμητό αποτέλεσμα, ενώ στο θέατρο έχει απέναντι του το "αυστηρό" κοινό, που θα τον κρίνει από την πρώτη του προσπάθεια.
2. Ο κινηματογράφος έχει μεγαλύτερες τεχνικές δυνατότητες. Στο θέατρο είναι αρκετά συρρικνωμένα τα όρια των σκηνοθετικών επιλογών.
3. Στον κινηματογράφο το μάτι του θεατή είναι κυρίως το μάτι της κάμερας.
4. Στο θέατρο το μάτι του θεατή εστιάζει σε ό,τι τον ελκύει αισθητικά ή σε ό,τι επιλέγει διανοητικά.
5. Ο ηθοποιός βρίσκεται σε απόλυτη σύνδεση με τον περιβάλλοντα χώρο στον οποίο διαδραματίζεται η σκηνή - στο θέατρο υπερβολικά, στον κινηματογράφο πιο φυσικά.
6. Στο θέατρο συμμετέχει το κοινό α) έμμεσα (με τη φυσική αντίδραση: γέλιο, κλάμα, χειροκρότημα,κ.λ.π.) β) άμεσα (στις πρωτοποριακές παραστάσεις επηρεάζει την εξέλιξη του μύθου ή γίνεται μέρος του).
7. Οι συνθήκες κάτω από τις οποίες διεξάγεται μία θεατρική παράσταση είναι μεταβαλλόμενες.
8. Είναι δεδομένο ότι κάθε φορά που το κοινό αλλάζει, όπως είναι φυσικό, διαφοροποιείται η φυσική, η πνευματική ή η ψυχική κατάσταση των ηθοποιών.
9. Κάθε θεατρική παράσταση είναι μοναδική. Γίνεται αποκλειστικά και μόνο για το κοινό εκείνης της ημέρας. Επίσης μπορεί να διαφέρει μια παράσταση από μια άλλη μέσω αυτοσχεδιασμών του καλλιτέχνη.
10. Είναι αυτονόητο ότι το κοινό επηρεάζει την ποιότητα μιας παράστασης. Η θετική αντίδραση ανεβάζει την ποιότητα, γιατί επηρεάζεται άμεσα η ψυχική διάθεση των ηθοποιών θετικά κι επομένως αποδίδουν καλύτερα.
11. Κάποιες φορές αρκεί να μην είναι έστω και ένας από τους ηθοποιούς σε καλή φυσική κατάσταση για να επηρεαστεί αρνητικά η απόδοση και των άλλων, αφού κάθε τι είναι αποτέλεσμα συνολικής προσπάθειας και αλληλεξάρτησης.
12. Λόγω της άμεσης επαφής στο θέατρο, λειτουργούν όλες οι αισθήσεις.
13. Η κινηματογραφική ταινία δίνει τη δυνατότητα να δει κάποιος ένα έργο, όσες φορές θέλει, επαναλαμβάνοντάς το ολόκληρο ή τμηματικά ή κατά σκηνή. Μπορεί, δηλαδή, να κάνει πολλαπλές αναγνώσεις. Επεξεργάζεται εκ νέου το θέμα, επανεξετάζει, μελετά, ερμηνεύει ή εν τέλει το επαναλαμβάνει κατ’ επανάληψη.
14. Η ταινία παραμένει ίδια και αναλλοίωτη στο χρόνο ως προς την καλλιτεχνική της αξία. Ο χρόνος μπορεί να σβήσει το πρωτότυπο μιας παράστασης αλλά ποτέ το πρωτότυπο μιας ταινίας.